S-352/2010

Mál þetta, sem var dómtekið 4. febrúar sl., höfðaði sýslumaðurinn á Akureyri hér fyrir dómi þann 18. nóvember sl., með ákæru á hendur X;

„fyrir eftirtalin brot framin á árunum 2008, 2009 og 2010 í Reykjavík nema annað sé tekið fram:

I. (Þjófnaðarbrot)

A. (013-2008-4161)

Með því að hafa að kvöldi 27. september 2008 í þjófnaðarskyni brotist inn í íbúðarhúsnæði að [...] í Svínadal með því að fara í gegnum glugga, sem hafði verið byrgður frauðplasti, rótað þar í skúffum, en yfirgefið vettvang þegar vitni kom að ákærða.

Telst þetta varða við 1. mgr. 244. gr., sbr. 20. gr. almennra hegningarlaga nr. 19, 1940.

B. (007-2009-9031)

Með því að hafa aðfaranótt laugardagsins 14. febrúar 2009 brotist inn í Rimaapótek við Langarima, með því að brjóta þar rúðu og stolið þaðan 900 töflum af 10 mg Ritalin töflum, 300 hylkjum af Ritalin Uno, 375 töflum af Contalgin, allt að óþekktu verðmæti.

Telst þetta varða við 1. mgr. 244. gr. almennra hegningarlaga, nr. 19, 1940.

C. (007-2009-15245)

Með því að hafa aðfaranótt föstudagsins 13. mars 2009, brotist inn í apótekið Lyfjaval við Hæðarsmára 4 í Kópavogi og stolið þaðan fimm pakkningum af lyfinu Madopar Quick og kr. 10.500- krónum úr peningakassa apóteksins.

Telst þetta varða við 1. mgr. 244. gr. almennra hegningarlaga, nr. 19, 1940.

D. (007-2009-17071)

Með því að hafa, að morgni mánudagsins 23. mars 2009, brotist í þjófnaðarskyni inn í Garðsapótek að Sogavegi 108, með því að spenna og sparka upp hurð að lyfjaversluninni og reynt að stela þaðan peningaskáp, sem innihélt sterk geðlyf, en varð frá að hverfa þegar öryggisverðir trufluðu athafnir hans.

Telst þetta varða við 1. mgr. 244. gr., sbr. 20. gr. almennra hegningarlaga nr. 19, 1940.

III. (Skjalafals)

A. (007-2008-86078)

Með því að hafa laugardagskvöldið 29. nóvember 2008, framvísað í lyfjaversluninni Lyf og heilsu, að Háaleitisbraut 68 í Reykjavík lyfseðli, sem hann hafði falsað á lyfseðilseyðublað nr. 6851608, með nafni [A], læknis, ávísun á 100 töflur af lyfinu contalgin 100 mg., en viðtakandi var ákærði.

Telst þetta varða við 1. mgr. 155. gr. almennra hegningarlaga nr. 19, 1940.

B (007-2010-3588)

Með því að hafa föstudaginn 15. janúar 2010, framvísað í Rimaapóteki, Langarima 21-23, fölsuðum lyfseðli á eyðublaði nr. 9890333, frá heilsugæslunni í Árbæ, sem hann hafði falsað, með nafni [B], sem læknis nr. 1818, ávísað á [C] sem ákærði hafði komist yfir, í því skyni að fá afhent lyfið Lexotan í 3 mg. töflum.

Telst þetta varða við 1. mgr. 155. gr. almennra hegningarlaga nr. 19, 1940.

IV. (Þjófnaður & skjalafals)

A. (007-2010-17682)

Þjófnað, með því að hafa fimmtudaginn 19. mars 2010 tekið ófrjálsri hendi á heimili [A] læknis Fálkagötu 17, lyfseðla sem ætlaðir voru til útgáfu lyfseðilsskyldra lyfja.

Telst þetta varða við 1. mgr. 244. gr. almennra hegningarlaga, nr. 19, 1940.

B.

Skjalafals, með því að hafa föstudaginn 20. mars 2010 framvísað fölsuðum lyfseðlum í eftirtalin skipti sem hér greinir:

1. Í lyfjaversluninni Lyfjavali, Hæðarsmára 4 í Kópavogi, framvísað fölsuðum lyfseðli á eyðublaði nr. 6841743, sem ákærði hafði falsað með nafni [A]r, sem læknis, ávísað á [A] sem sjúkling, en ákærði hafði stolið eyðublaðinu, í því skyni að fá afhentar 100 töflur af lyfinu Lexotan í 3 mg. töflum.

(007-2010-17648)

2. Í lyfjaversluninni Lyfju Smáratorgi, Kópavogi framvísað 2 fölsuðum lyfseðlum á eyðublöðum, nr. 6851746 og 6851747, sem ákærði hafði stolið og falsað með nafni [D] sem sjúklings og [E], sem læknis, í því skyni að fá afhent 80 stykki af Mogadon töflum.

(007-2010-17682)

Telst þetta varða við 1. mgr. 155. gr. almennra hegningarlaga.

V. (Fjársvik).

(007-2010-9257)

Með því að hafa miðvikudaginn 10. febrúar 2010, pantað leigubifreiðina [...] og ekið í henni frá Engihjalla 25 í Kópavogi og Árbæjarapóteki í Reykjavík og aftur að Engihjalla 3, en andvirði fargjaldsins var kr. 5.960- krónur, án þess að geta greitt fyrir aksturinn.

Telst þetta varða við 248. gr. almennra hegningarlaga nr. 19, 1940.

VI. (Umferðarlagabrot)

A. (013-2008-4161)

Með því að hafa á sama tíma og getur um í ákærulið I. A, ekið bifreiðinni [...] án ökuréttinda og undir áhrifum ávana- og fíkniefna (tetrahýdrókannbínólsýra í þvagi) óhæfur til að stjórna henni örugglega, suður Vesturlandsveg við bensínstöð N1 í Mosfellsbæ, þar sem lögregla stöðvaði aksturinn.

Telst þetta varða við 1., sbr. 2. mgr. 45. gr. A og 1. mgr. 48. gr., sbr. 1. mgr. 100. gr., umferðarlaga nr. 50, 1987, sbr. 5. gr. laga nr. 66, 2006.

B (013-2009-179)

Með því að hafa aðfaranótt sunnudagsins 17. janúar 2009, ekið bifreiðinni [...] án ökuréttinda og undir áhrifum ávana- og fíkniefna og slævandi lyfja (MDMA og tetrahýdrókannabínólsýra í þvagi, morfín í blóði 1658 ng/ml og metýlfenídat í blóði 30 ng/ml) og óhæfur til að stjórna henni örugglega við norðurenda Hvalfjarðarganga, þar sem lögregla stöðvaði aksturinn.

Telst þetta varða við 1. sbr. 2. mgr., 44. gr., 1., sbr. 2. mgr. 45. gr. A og 1. mgr. 48. gr., sbr. 1. mgr. 100. gr., umferðarlaga nr. 50, 1987, sbr. 5. gr. laga nr. 66, 2006.

C. (007-2010-54388)

Með því að hafa þriðjudaginn 24. ágúst 2010, ekið bifreiðinni [...] án ökuréttinda og undir áhrifum ávana- og fíkniefna og slævandi lyfja, óhæfur til að stjórna henni örugglega (morfín í blóði 45 ng/ml og tetrahýdrókannabínólsýra í þvagi) við þjónustusvæði Shell í Árbæ, þar sem lögregla stöðvaði aksturinn.

Telst þetta varða við 1., sbr. 2. mgr., 44. gr., 1., sbr. 2. mgr. 45. gr. A og 1. mgr. 48. gr., sbr. 1. mgr. 100. gr., umferðarlaga nr. 50, 1987, sbr. 5. gr. laga nr. 66, 2006.

D. (007-2008-55611)

Með því að hafa aðfaranótt þriðjudagsins 5. ágúst 2008, ekið bifreiðinni [...], án ökuréttar og óhæfur til að stjórna henni örugglega vegna áhrifa og neyslu slævandi lyfja og ávana- og fíkniefna (morfín í blóði 35 ng/ml, í þvagi mældist amfetammín, metýlfenídat, ópíöt og tertrahýdrókannabínólsýra) frá versluninni Selec við Vesturlandsveg að Suðurfelli við Unufell þar sem hann stöðvaði aksturinn.

Telst þetta varða við 1., sbr. 2. mgr., 44. gr., 1., sbr. 2. mgr. 45. gr. A og 1. mgr. 48. gr., sbr. 1. mgr. 100. gr., umferðarlaga nr. 50, 1987, sbr. 5. gr. laga nr. 66, 2006.

E. (007-2009-25063)

Með því að hafa þriðjudaginn 28. apríl 2009, ekið bifhjólinu [...], án ökuréttar og óhæfur um að stjórna því örugglega vegna áhrifa og neyslu slævandi lyfja (í blóði brómazepam 260 ng/ml, díazepam 40 ng/ml, nordíazepam 75 ng/ml og nítrazepam 230 ng/ml) frá Björtuhlíð 11 í Mosfellsbæ uns akstri lauk við verlunarsamstæðuna Kjarnann við Þverholt.

Telst þetta varða við 1., sbr. 2. mgr., 44. gr., og 1. mgr. 48. gr., sbr. 1. mgr. 100. gr., umferðarlaga nr. 50, 1987.

F. (007-2009-35917)

Með því að hafa aðfaranótt föstudagsins 12. júní, 2009, ekið bifreiðinni [...], án ökuréttar og með 161 km hraða á klst. vestur Vesturlandsveg, á vegarkafla að Höfðabakka, þar sem leyfður hámarkshraði var 80 km á klst.

Telst þetta varða við 1. mgr., sbr. 3. mgr. 37. gr. og 1. mgr. 48. gr., sbr. 1. mgr. 100. gr. umferðarlaga nr. 50, 1987.

G. (007-2009-39645)

Með því að hafa laugardaginn 27. júní 2009, ekið bifreiðinni [...], án ökuréttar og óhæfur um að stjórna henni örugglega vegna áhrifa og neyslu slævandi lyfja og ávana- og fíkniefna (í blóði mældist klónazepam 60 ng/ml, nítrazepam 30 ng/ml, metýlfnídat 40 ng/ml, morfín 65 ng/ml. og tetrahýdrókannabínólsýra mældist í þvagi) suður Breiðholtsbraut í Víðidal uns lögregla stöðvaði aksturinn skömmu síðar.

Telst þetta varða við 1., sbr. 2. mgr., 44. gr., 1., sbr. 2. mgr. 45. gr. A og 1. mgr. 48. gr., sbr. 1. mgr. 100. gr., umferðarlaga nr. 50, 1987, sbr. 5. gr. laga nr. 66, 2006.

VII. (Fíkniefnalagabrot)

(007-2010-17682)

Með því að hafa, á sama tíma og getið er um í ákærulið IV. B, haft í vörslum sínum 1,35 gr. af kannabisstönglum sem lögregla fann á ákærða við leit.

Telst þetta varða við 2. gr., sbr. 5. og 6. gr., laga um ávana- og fíkniefni nr. 65, 1974, sbr. lög nr. 13, 1985 og lög nr. 68, 2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233, 2001, sbr. reglugerð nr. 848, 2002.

Þess er krafist að ákærði verði dæmdur til refsingar, greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44, 1993 og 18. gr. laga nr. 66, 2006 jafnframt að ofangreind fíkniefni, sem hald var lagt á, samkvæmt efnaskrá nr. 17582, verði gerð upptæk samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Ákærandi féll undir rekstri málsins frá sakargiftum um þjófnað á 10.500 krónum samkvæmt lið C í I. kafla ákæru. Ákærði hefur komið fyrir dóm og játað sök samkvæmt ákæru svo breyttri. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Ákærði á töluverðan sakaferil að baki samkvæmt sakavottorði. Árið 2002 var hann þrívegis dæmdur til að sæta skilorðsbundnu fangelsi, einkum fyrir brot gegn 244. gr. og 1. mgr. 259. gr. almennra hegningarlaga. Árið 2003 sætti hann tveimur refsidómum fyrir þjófnað og rán. Með hinum síðari var hann dæmdur til að sæta fangelsi í 15 mánuði. Þar af voru 12 mánuðir skilorðsbundnir í þrjú ár. Árið 2005 var hann dæmdur til að sæta fangelsi í 20 mánuði fyrir rán. Hann var loks dæmdur til að sæta fangelsi í 15 mánuði þann 26. janúar 2009, fyrir þjófnað og tilraun til þjófnaðar. 200 daga eftirstöðvar fyrri fangelsisdóms voru þá dæmdar með. Ákærði afplánar nú refsingu samkvæmt dómnum frá 26. janúar 2009. Samkvæmt vottorði aðstoðarvarðstjóra um hegðun hans hefur hann verið til fyrirmyndar, bæði við samfanga og fangaverði, stundað AA fundi, iðkað líkamsrækt og unnið með ágætum þau verkefni sem hann hefur fengið. Verður litið til þessa við ákvörðun refsingar.

Ákærði hefur samkvæmt framansögðu nú þrívegis gerst sekur um þjófnað, tvær þjófnaðartilraunir, fjórum sinnum um skjalafals, einu sinni um fjársvik, sex sinnum um brot gegn 44. gr. og/eða 45gr. a. umferðarlaga með því að aka undir áhrifum ýmist lyfja, ávana- og fíkniefna, eða hvorratveggju í senn, sjö sinnum um að aka án ökuréttar og loks eitt hraðakstursbrot og eitt brot gegn lögum nr. 65/1974. Brot samkvæmt liðum IA, IIIA, VIA, VIB og VID í ákæru eru framin fyrir uppsögu dóms 26. janúar 2009 og ber að tiltaka refsingu sem hegningarauka hvað þau varðar, sbr. 78. gr. almennra hegningarlaga, en að öðru leyti eftir reglum 77. gr. almennra hegningarlaga. Þá ber að líta til þess að auðgunarbrot hans eru ítrekuð, sbr. 255. gr. og 71. gr. almennra hegningarlaga. Refsing ákærða þykir að þessu gættu hæfilega ákveðin fangelsi í sex mánuði, sem ekki er fært að skilorðsbinda, þegar litið er til sakaferils hans. Þá ber að svipta hann ökurétti samkvæmt 101. gr. og 1. mgr., sbr. 4. mgr. 102. gr. umferðarlaga með áorðnum breytingum. Ákveðst sviptingartíminn tvö ár og sex mánuðir frá birtingu þessa dóms að telja.

Dæma ber ákærða til að greiða sakarkostnað. Samkvæmt yfirliti ákæruvaldsins nemur hann 295.611 krónum. Ljóst er af gögnum rannsóknara að á yfirlitinu er í mörgum tilvikum ótalinn kostnaður sem hefur fallið til á rannsóknarstigi. Benti ákærandi á þetta við fyrirtöku málsins. Þó verður að skilja 2. mgr. 217. gr. laga nr. 88/2008 svo, að skylt sé að miða hér við yfirlit ákæranda. Verður ákærði dæmdur til að greiða sakarkostnað samkvæmt því. Þóknun skipaðs verjanda hans að virðisaukaskatti meðtöldum og ferðakostnaður ákveðast eins og greinir í dómsorði.

Fíkniefni verða gerð upptæk eins og krafist er.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í sex mánuði.

Ákærði er sviptur ökurétti í tvö ár og sex mánuði frá birtingu dómsins að telja.

Ákærði greiði 503.826 krónur í sakarkostnað, þ.m.t. þóknun skipaðs verjanda síns, S-kk-ef K-kk-ef K-kk-ef hdl., 188.250 krónur og ferðakostnað hans, 19.965 krónur.

Gerð eru upptæk 1,35 g af kannabisstönglum með nr. 17582 í efnaskrá.